khistorydata/jeongjo-sjw-relations huggingface dataset:
정조 4년
領議政金尙喆。左議政徐命善。右議政李徽之箚曰。伏以臣等。俄於筵退之後。始伏見前正言李益運疏本。則縷縷規勉之中。其論廟堂一段。最甚箚着。臣等相顧反省。誠不勝瞿然慙悚之至。方當遇災求助之日。有此臺閣勤攻之言。臣等固當聞而爲喜。受而爲過。而第臣等所忝者。卽輔相之職也。旣不能上弼君違。又未嘗下察民隱。只以簿書先務。致使至尊獨勞。則顧其罪奚但止於不誠而已哉。人言之來。矇未聞知。輒不免冒昧登筵。沒廉甚矣。無憚極矣。玆敢聯控短箚。略暴自訟之義。伏乞亟賜斥退。仍降威罰。以重臺議。以警具僚焉。答曰。省箚具悉卿等之懇。言出相規。付之勤攻。可也。卿等安心勿辭焉。仍傳曰。此批答。遣史官。傳諭于三大臣。
정조 4년
庚子十月二十五日。記事官姜彙鈺。
정조 4년
刑曹啓目。以罪人梁季乭踢殺六月金事。嚴覈。則季乭之爲正犯者。有七條斷案。而同力毆打各人等。以原謀共毆。照律勘處。何如。傳曰。七條論列。足爲此獄之證案兺不喩。設或參以手勢之緩急。究其事理之緊歇。有着眼看閱。留意服念者是良置。必不易卿言。是乃大抵本獄事。傷處則三處。毆打則兩人也。已極疑晦除良。至若梁哥之逃躱。未必謂知機也。衆豎之胡叫。安知非慫慂乎是旀。元犯之先定。無乃前官之驟看。而着枷之揮擊。亦是頑漢之常事。當此審克之日。或有從輕之端是隱乙諭更良議處爲旀。各人等勘處事。依回啓施行爲良如敎。
정조 4년
刑曹啓目。殺獄罪人李光點。更加各別嚴刑。期於得情。何如。傳曰。更加各別嚴刑。期於得情爲良如敎。
정조 4년
刑曹御寶僞造罪人吳彦邦。更招啓目。傳曰。各別嚴刑。期於得情爲良如敎。
정조 4년
刑曹殺獄罪人張漢福。加刑啓目。傳曰。更加嚴刑。期於得情爲良如敎。
정조 4년
刑曹殺獄罪人白占卜。加刑啓目。傳曰。各別嚴刑。期於得情爲良如敎。
정조 4년
刑曹御寶僞造罪人金奉鎭加刑啓目。傳曰。更加各別嚴刑。期於得情爲良如敎。
정조 4년
刑曹御寶僞造罪人朴𤩕。更招啓目。傳曰。各別嚴刑。期於得情爲良如敎。
정조 4년
刑曹僞寶罪人金龍河。加刑啓目。傳曰。更加各別嚴刑。期於得情爲良如敎。
정조 4년
刑曹殺獄罪人安宗玄。加刑啓目。傳曰。更加各別嚴刑。期於得情爲良如敎。
정조 4년
刑曹僞寶罪人朴聖樑。加刑啓目。傳曰。各別嚴刑。期於得情爲良如敎。
정조 4년
刑曹殺獄罪人金龍大。加刑啓目。傳曰。各別嚴刑。期於得情爲良如敎。
정조 4년
庚子十月二十五日巳時。上御宣政殿。大臣備局堂上。引見入侍時。領議政金尙喆。左議政徐命善。右議政李徽之。兼漢城判尹洪樂性。開城留守鄭好仁。兵曹判書李衍祥。禮曹判書金熤。刑曹判書李性源。行副司直李柱國李敬懋徐有寧。吏曹參判鄭民始。校理朴天衡。右承旨朴祐源。假注書趙興鎭。編修官文采五。記事官洪光一。以次進伏訖。尙喆等曰。日間聖體。若何。上曰。一向矣。尙喆等曰。王大妃殿氣候。若何。上曰。一向矣。尙喆等曰。惠慶宮氣候。何如。上曰。一向矣。尙喆曰。使臣發行。今方臨迫矣。至於方物持去後。捧不捧在彼。取捨之如何。而在我國之道。方物依例持去。咨文。以二本持去入去後。以爲臨時推移用之。而方物。如或不捧。方物善爲藏置。以用於日後節使時。似好矣。上曰。卿言甚好。以此停當宜矣。尙喆曰。聞摠裁官之言。實錄纂修。方當稍成頭緖之時。其他劇任。勢難兼管云。蔡濟恭備局貢市堂上。金熤備局堂上。竝姑減下。禮曹判書。亦爲許遞。何如。上曰。依爲之。尙喆曰。貢市堂上有闕代。兵曹判書李衍祥差下。何如。上曰。依爲之。尙喆曰。儒臣箚中。各道量田之請。有廟堂稟處之命矣。經界之正。王政之所重。前後朝令。非不屢下。而諸道尙不擧行。一依列朝故事。固當分送均田使。而諸道中。不可不改量之邑。分付道臣。使之論理狀聞後。更爲稟處。何如。上曰。左右相之意。何如。左議政徐命善曰。先問量案之最久。田制之最紊處。且令道臣商度其擧行便宜。出意見論啓。然後更加消詳稟定。似好矣。右議政李徽之曰。一時盡爲改量。似不無搔擾之端。先使道臣。商度田制之最紊。不可不釐正處。採取民情之便否。論理狀聞後。更爲稟處。似好矣。上曰。依爲之。上曰。近來刑判得人。刑曹凡事。可謂無患。此人久置。俾勿移遷。而今番禮判望。亦勿移擬。命善曰。奚特秋曹事。日後國事。當善爲之矣。上曰。文識有餘。且兼才華。何事不做乎。尙喆曰。果如聖敎矣。上曰。韓光近上疏。今日果回啓乎。尙喆曰。別無指的回啓之事。而至於得人。實非時日之內搜得之事。滿庭諸臣之能否賢愚。莫非聖鑑之所照燭。惟在聖明之揀拔擇用。得別人於何處乎。上曰。知人惟帝難之。予何能盡燭人之賢愚能否乎。愼賞罰明黜斥。則自可得人矣。尙喆䓁曰。誠如聖敎矣。用人之道。無過愼賞罰明黜斥矣。上曰。掌通事。何以爲之耶。尙喆曰。俄於賓廳。與諸宰已爲相議。而掌通。則西北通融爲之。似好矣。上曰。吏參之意何如耶。民始曰。掌令之不通。殆近數十年。到今通之。亦未知如何矣。上曰。如無防塞之令甲。銓曹詳考通之好矣。上曰。人才之爲難。莫近日若。雖以參下官言之。此後之人。必不如目今參下。於此。亦可見世道之衰替矣。以文學見之。至於大文字。不敢擧論。而知製敎抄擇之人。亦甚爲難。何以則有好道理乎。古則有文學之才。有政事之才。新進文官。差送僉萬戶。試之以政事。以此見之。用人之道。各隨其才。置之久任。而今之用人。初不隨才區別。朝遞暮改。居其官而不知其職掌。如是用人。其可得人才乎。思之及此。良覺寒心。尙喆等曰。聖敎至當矣。今日人才。可謂不成說。新進文官。一自登科後。謂之能事畢矣。至於文字上。視若弁髦。初不留意。科場出入時。賦表之成篇。不過尋章摘句而已。決科後。又從而棄之。文官無文識者。專由於此。或爲一半分有益之道乎。命善曰。若如是定式。則必有大段之益矣。徽之曰。若然則。新進文官。雖決科後。一帙經書。常常誦讀。一帙經能誦。則必將大益矣。上曰。從當更量處之矣。徽之曰。臣之所掌實錄。年條未及告訖。而餘存尙多。何以爲之乎。上曰。日後。卿與他堂上。更爲修整。似好矣。衍祥曰。各道都試試取單子。皆啓下。而江原道春等都試單子。尙未下。故不得擧行矣。上曰。必是渾置於休紙中。當搜下矣。民始曰。本廳目下一年應下。以五六年前事例比之。則其所加用者。米爲五六百石。錢爲一千四五百兩。歲入旣無所加。記簿。今亦無餘。而用道增加。接濟無策。未得大變通之前。勢不得不裁減加出之窠。以爲策應之道。他餘事。自可從便區處。而其中軍官執事。則都數爲十一人。而昨年又加出二人。永作十三窠。本廳擧行。不甚浩繁。十三執事。可謂太多。三窠將爲減省。而公然斥退。亦涉可矜。故言于三軍門大將。以爲隨窠區處之地。而旣是筵稟加出者。則其所減省。亦當筵稟後擧行。至於直房待令執事。別無擧行之事。而費入亦自不少。今姑撤罷。何如。上曰。依爲之。有寧曰。守禦廳朝房待令執事。旣有撤罷之命。臣營朝房待令執事。一體撤罷。何如。上曰。依爲之。命書榻敎曰。政官牌招開政。上曰。諸備堂。有稟事。進前。諸備堂曰。別無稟達事矣。命退。諸臣以次退出。
정조 4년
庚子十月二十五日未時。上御寶慶堂。同副承旨入侍時。同副承旨金宇鎭。假注書宋俊載。記事官金載瓚李集斗。以次進伏訖。上曰。趙興鎭汰去傳旨書入乎。注書出去知入。賤臣。承命出。復奏曰。已書入云矣。命書傳敎曰。今番姑爲分揀。使之仍察廳任。仍命退。諸臣以次退出。
정조 4년
行都承旨李𡊠式暇。左承旨徐有防坐。右承旨朴祐源坐。左副承旨李養鼎坐。右副承旨吳大益坐。同副承旨金宇鎭坐。注書二員未差。假注書宋載俊仕趙興鎭仕直。事變假注書任長源仕。
정조 4년
傳于李養鼎曰。咨文紙品甚劣。當該進排官員。問名拿處。
정조 4년
傳于朴祐源曰。考覈承旨。從重推考。
정조 4년
傳于朴祐源曰。傳命萬萬駭然。武藝別監張福漢。令兵曹。決棍三度。
정조 4년
李養鼎。以司僕寺內乘。以一二提調意啓曰。內寺番次。極其苟艱。正有闕代。令該曹。卽爲口傳差出。以爲推移入直之地。何如。傳曰。允。
정조 4년
吏曹口傳政事。以尹長烈。爲司僕正。
정조 4년
金宇鎭。以兵曹言啓曰。傳命萬萬駭然。武藝別監張福漢。決棍三度事命下矣。依傳敎。武藝別監張福漢。決棍三度之意。敢啓。傳曰。知道。
정조 4년
庚子十月二十六日未時。上御寶慶堂。禮房承旨入侍時。禮房承旨徐有防。假注書趙興鎭。記事官洪光一李集斗。以次進伏訖。命書傳敎曰。未下直守令。一司外除署經。使之明日辭朝。上曰。京畿監司入來乎。有防曰。來待矣。上曰。京畿監司。吏曹參判入侍。賤臣。承命出。與京畿監司李鎭衡。吏曹參判鄭民始。偕入進伏。上曰。久未見卿。予甚悵然。今日適有小饍。故果召卿矣。鎭衡曰。聖敎至此。感泣之極。不知死所矣。上曰。道內民事何如耶。鎭衡曰。一道年事。雖不豐登。亦不至凶歉。故姑無飢色。而明春則龍仁陽城等邑。雖不自朝家賑窮。不可不略略恤窮。然後可免最窮民塡連之患矣。上曰。糴政何如云耶。鎭衡曰。以各邑報狀見之。姑無停退之慮矣。民始曰。雖豐歲。一境之內。飢民有之矣。上曰。貧富不均。則豈無窮餓之民。其中鰥寡孤獨。無依至窮。最是可矜。各邑守宰。此等類。果爲接濟耶。鎭衡曰。近來自上申飭嚴截。故各該邑守令。皆接濟故果無塡連之患矣。命宣饍。諸臣盡食後。命退。諸臣以次退出。
정조 4년
庚子十月二十六日申時。上御寶慶堂。坐直承旨入侍時。右承旨朴祐源。假注書趙興鎭。記事官金載瓚李集斗。以次進伏訖。上命讀各道年分狀啓。祐源讀奏。上曰。今年則各道穡事。不至大歉。而年來荐凶之餘。所農各穀。必當盡歸於納還。民生之艱乏。似如前。念及於此。玉食靡甘矣。祐源曰。鄕谷窮民。若値凶歲。飢餓之狀。罔有紀極。若當少豐之歲。還爲安堵。甚無飢色矣。上曰。作農之民。雖如此。本來貧窮之民。似無豐凶矣。祐源曰。如此之類。雖歲歲豐登。其飢窮一樣。而皆是懶農游食之民矣。命書榻敎曰。惠慶宮進服加味六君子湯。自今日煎入。命退。承史以次退出。
정조 4년
行都承旨李𡊠坐。左承旨徐有防坐直。右承旨朴祐源坐。左副承旨李養鼎坐。右副承旨吳大益坐直。同副承旨金宇鎭式暇。注書二員未差。假注書宋載俊仕趙興鎭仕直。事變假注書任長源仕。
정조 4년
傳于徐有防曰。奉朝賀。下直守令留待。
정조 4년
傳于徐有防曰。三使臣下直守令。入侍。
정조 4년
傳于李𡊠曰。領議政金尙喆。左議政徐命善。右議政李徽之。依下敎來待矣。傳曰。入侍。使臣同爲入侍。
정조 4년
傳于吳大益曰。曾經侍陵內官。棺板。依例題給。
정조 4년
兵曹口傳政事。副司直金熤。
정조 4년
備忘記。三和府使李潤慶下直。長弓一張。長箭一部。片箭一部。筒兒一箇賜給。
정조 4년
傳于吳大益曰。日寒如此。雖是死囚。未施律之前。若或因寒徑斃。則殊非王政。令宣惠廳。造給襦衣。優給空石。使之防蔽事分付。
정조 4년
吳大益啓曰。臣敬奉聖敎。馳詣義禁府。取考囚徒案。則時囚罪人申在中。以守禦哨官。武臣殿講時。規避不進事也。宋持敬。以江西縣令。殺獄檢驗事也。李周顯。以前典籍山訟事也。閔養洙。以寶城前郡守。殺獄檢驗事也。洪仁基。以造紙署別提。咨文紙品劣事也。俱係輕囚。故依傳敎放送。仍詣典獄署。取閱囚徒案。則御寶僞造罪人五名。傳敎罪人一名。殺獄罪人十二名。結案罪人四名。關文僞造罪人一名。紅牌僞造罪人一名。印信僞造罪人一名。殺獄干連罪人一名。印信干連罪人一名。輕囚罪人三名。罪名旣係重大。故竝爲仍囚。各司罪人三名。則慶尙道界首主人吳有福。固城主人申世興。乾糧廳直囚。而使行迫頭。例納卜定物種。終不來納罪也。捕廳軍士朴丁男。承政院直囚。而從事官犯馬罪也。俱是輕罪。故依傳敎。竝放送之意。敢啓。傳曰。知道。
정조 4년
李𡊠。以司饔院官員。以監膳提調意啓曰。漁夫貢人等。連日呼訴內。卽今冬節已屆。魚族隱入。設網累日。終未捉得。闕供生事。迫在朝夕云。每年如此之時。以他可合之魚及活鷄。有參半代封之規。而莫重御供。自下不敢擅便。惶恐。敢啓。傳曰。代封。
정조 4년
吳大益。以弘文館言啓曰。副修撰韓光近。旣有只推之命。卽爲牌招察任。何如。傳曰。允。
정조 4년
徐有防。以實錄廳郞廳。以摠裁官意啓曰。本廳纂修郞廳李夔。方在罷職中。依例權付軍職。使之冠帶常仕。何如。傳曰。允。
정조 4년
吳大益。以備邊司言啓曰。卽見全羅監司徐有隣所報。則璿源錄廳。以族親衛事。有所傳令於光州牧云矣。今番直關。申飭。何等截嚴。而該郞。托以傳令之異於直關。有此冒犯。誠極駭然。當該郞廳。依法典罷職。提調亦難免不能察飭之責。依法從重推考。何如。傳曰。允。飭敎墨猶未乾。有此越法。駭然云云。猶是例語。當該郞官。不可罷職而止。拿處。令該府。査問委折以啓。
정조 4년
李𡊠。以吏曹言啓曰。因奉常正趙思忠所懷。本寺郞廳。以有風力人擇差事。令銓曹稟處事命下矣。本寺直長奉事參奉。例爲分屬於三官。參下僉正判官主簿。例以三館參上。隨品塡差。其中雖或有罷軟不勝任之人。而所謂風力。不係於京華與遐方。有勢與無勢。惟在其人之如何。今若專以居京人差擬。則遐方之積仕出六者。區處無路。若以侍從中通融差擬。則勢不可久於其職。恪勤奉公之道。或未必有勝於見在官員。只得就其中稍加擇擬之外。恐無他道。至於下屬之不謹擧行者。郞官。可以察治。郞官之不能彈壓者。提擧可以貶黜。以此意申飭本寺。何如。傳曰。允。
정조 4년
吳大益。以兵曹言啓曰。來十一月初九日。景慕宮冬享大祭親行時。以何營軍兵隨駕。何營軍兵留陣。而禁軍及馬步軍。以幾番幾哨磨鍊乎。敢稟。傳曰。以禁衛軍兵隨駕磨鍊。係是咫尺之地。只以御營出番馬步軍留陣。餘皆安徐。禁軍二番隨駕。斥候伏兵。依向日例擧行。
정조 4년
吳大益。以漢城府言啓曰。近來國綱解弛。人罔畏法。卽者湖南順天民徐命瞻名呈所志內。七月本府結錢上納之際。行到果川。數三漢子。自稱耆老所吏卒。手持踏印牌子。掠奪四百餘兩錢。輸置私處。任自分去。押來色吏。怯於威脅。呼訴不得。奔告本官。徵族更納云。聞極驚駭。捉來狀付各人。嚴加推覈。則果如民訴。而京居士夫。亦有干犯者。其中主使之韓哥。匿跡不出。多般譏捕。尙不見影。究其所爲。眞所謂剽吏奪金。莫重上納之中路搶取。前所未聞。又況京師王化之本。而人心之泊喪。風俗之斁敗。一至於此。不可尋常處之。卽爲分付捕廳。韓哥另加跟捕。期於捉得。在囚各人等。移送秋曹。嚴刑究問。査出徒黨。依律重勘。少懲奸宄之習。何如。傳曰。允。令該曹該廳。斯速發捕。此亦大關紀綱。嚴刑或施威。捧供以聞事。分付刑曹捕廳。
정조 4년
掌令高益擎啓白。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲如罪人金重得。亟令王府。設鞫得情。快正王法。請旌義縣移配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請定配罪人孫效忠等。仍令王府。更加嚴鞫。期於得情。新除授司諫院獻納成德朝。時在洪忠道成歡察訪任所。正言鄭益祚。時在京畿楊根地。請竝斯速乘馹上來事。下諭。答府曰。不允。第六件第七件事。亟停勿煩。下諭事依啓。
정조 4년
庚子十月二十七日巳時。上御宣政殿。使臣下直守令。同爲入侍時。上使朴明源。副使鄭元始。三和府使李潤慶。抱川縣監李時郁。禮安縣監韓光傅。麟蹄縣監尹得欽。左承旨徐有防。假注書趙興鎭。記事官鄭東浚李集斗。以次進伏訖。明源進前曰。其間聖體。若何。上曰。一向矣。上曰。萬里行役。無事往返。極幸極幸。明源等曰。冒炎入去。踏雪回還。而一行無故。莫非聖恩所曁矣。上曰。姑爲就次。守令先爲進前。潤慶進伏。上曰。職姓名。潤慶曰。三和府使臣李潤慶也。命奏七事。潤慶誦奏。光傅得欽時郁。進奏職姓名。命奏七事。光傅等以次誦奏。上命曰。時郁。爾誰之子孫乎。時郁曰。廣平大君奉祀孫矣。上曰。爾下去後。何以做治乎。時郁曰。當觀勢爲之矣。上曰。平日何不講究其爲治之要道。而欲臨時觀勢爲之耶。下往懋哉。命宣諭後先退。上曰。使臣進前。明源等更爲進前。上曰。皇帝之眷注。比前尤爲隆重云。果何如耶。明源等曰。臣之一時到盛京。則皇帝行熱河。故呈文於禮部。則禮部。以臣等入來之意。馳奏於皇帝。則皇勅有曰。朝解使臣。來待熱河云。臣卽日治行。往熱河。則自盛京至熱河。爲七百餘里矣。發行八日。始到熱河。進呈表箋及方物單子。則皇帝大喜。卽爲引見。先問聖體之安寧與否。仍曰。爾之國王。恪勤藩臣之禮。專价稱謝。極爲嘉尙。而爾國之爲弊不些。還甚不安。仍命宣醞。而自其後有設戲設饍之日。必招入近坐。使之玩賞。其所接待。冠於他國矣。上曰。非但使臣接待之出尋常。勅書辭意。別送禮單。可謂優禮之優禮。不可無稱謝之擧。以專价謝恩停當矣。元始曰。在前。則雖不如今番之事。必送使謝恩。況今番之特恩乎。上曰。方物亦爲兼送。到盛京後。如或不捧。置之以爲日後冬使之所用。亦似不妨矣。明源曰。臣屢次往來。故熟知大國事情。而持方物入去。無退却未納之前例矣。上曰。熱河則宮室之壯麗。人民之殷富。比皇都何如耶。明源曰。宮室之宏傑雄威。大不如皇都。而制度之奇巧侈麗。猶勝於皇都。人民之富盛。比皇都可爲十分三四分矣。上曰。皇帝所送金佛。果何以處之耶。明源等曰。彼國之祈人遐壽。必以金佛相與。故今番金佛之出送。亦爲殿下祝壽之本意。而臣於路中。旣伏承置之於寧邊香山之筵敎。使一譯。送置於香山淨潔之寺刹矣。上曰。卿等勞憊必多。先退休息。命先退。上曰。奉朝賀趙重晦入侍。賤臣承命出。與趙重晦偕入。而重晦。有脚病。不能陞降。上命別監。扶上進伏。上曰。卿以先朝舊臣。今將休退。予甚悵然矣。重晦曰。臣犬馬之齒。已過七十。且有脚部不仁之病。長臥床席。殆同未冷之尸。荷聖上體諒之恩。特許休退。奉此三字銜而退。感激之極。秖當隕結。而從此更無入修門之望。瞻望香案。下懷不勝耿結。仍流涕。上曰。日後如有日氣和暖之時。當召見。命退。諸臣以次退出。
정조 4년
庚子十月二十七日申時。上御誠政閣。坐直承旨入侍時。左承旨徐有防。假注書趙興鎭。記事官金載瓚李集斗。以次進伏訖。上曰。今日寒事。比數日前尤酷矣。有防曰。然矣。仍命書傳敎曰。刑房承旨。馳詣禁府刑曹。輕囚放釋後以奏。書訖。上曰。承旨持此傳敎。卽爲出去。斯速。分付。命退。諸臣以次退出。
정조 4년
行都承旨李𡊠坐。左承旨徐有防坐直。右承旨朴祐源坐。左副承旨李養鼎坐。右副承旨吳大益坐。同副承旨金宇鎭坐直。注書二員未差。假注書宋俊載仕趙興鎭仕直。事變假注書任長源仕。
정조 4년
藥房都提調臣鄭弘淳。提調金華鎭。副提調李𡊠啓曰。伏未審日間。聖體。若何。王大妃殿症候。益有差勝之節乎。今日臣等。率諸御醫入侍。仰承諸節爲宜。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮氣候一樣。待後日次入侍宜矣。
정조 4년
徐有防啓曰。今日拜表時。雖無諫院。仍爲行禮之意。敢啓。傳曰。知道。
정조 4년
傳于徐有防曰。三使臣留待。
정조 4년
備忘記。今番別遣謝使。出於備不虞之意也。旣已發送之。不可無實。必須趲程作行。不與節使之行相値。然後彼中人。當知我國厚意。在我國。亦無後弊。卿等刻日前進。無或遲滯。趁冬至使入去前。先期十餘日。抵北京。且今冬節。無道路泥濘之弊。行李遲速。在於卿等勤怠。卿等切勿汎忽。依此惕念爲之事。卽爲下諭于謝恩使臣處。
정조 4년
傳于徐有防曰。箋。擬本朝館閣臣。請遴選文學之士。別設講製。逐月程課。以爲化興人才之方。限申時。
정조 4년
金宇鎭啓曰。明日次對。兩司無進參之員。除在外外。呈告人員。竝待開門牌招。以爲推移入侍之地。何如。傳曰。允。
정조 4년
徐有防啓曰。來初一日輪對議稟。傳曰。爲之。
정조 4년
以京畿監司狀啓。同敦寧尹蓍東。病重上去不得事。踏啓字。
정조 4년
金宇鎭。以都摠府言啓曰。副摠管蔡弘履。以承文院提調。謝恩使咨文査對事。慕華館晝仕出去之意。敢啓。傳曰。知道。
정조 4년
吳大益。以宣惠廳言啓曰。日寒如此。雖是死囚。未施律之前。若或因寒徑斃。則殊非王政。令宣惠廳。造給襦衣。優給空石。使之防蔽事命下矣。依傳敎義禁府罪人二名。各襦衣一件。空石柒立式。分給之意。敢啓。傳曰。知道。
정조 4년
金宇鎭。以摠戎廳言啓曰。本廳屬水原坡州別驍士等。庚子條都試。今月二十九日。設行於本營之意。敢啓。傳曰。知道。
정조 4년
又以義禁府言啓曰。宗簿寺主簿宋相殷。下去全羅道茂長地云。依例發遣府羅將。拿來。何如。傳曰。允。
정조 4년
庚子十月二十八日辰時。上御宣政殿。三使臣入侍時。上使茂林君塘。副使李崇祜。書狀尹長烈。同副承旨金宇鎭。假注書趙興鎭。記事官金載瓚李集斗。以次進伏訖。上曰。卿等雖是奉命之行。冒寒衝雪。作此萬里之行役。無事往還。是予之望也。塘等曰。臣等奉命出疆。豈有顚沛之慮乎。上曰。彼國事情。詳探以來。而到盛京後。方物如或不捧。表咨文二本。旣已入去。臨時推移用之。副使專當爲之。崇祜曰。謹依聖敎擧行矣。仍命賜各暖帽一部。塘等親受後。上曰。好好回還。命退。諸臣以次退出。
정조 4년
庚子十月二十八日巳時。上御寶慶堂。同副承旨入侍時。同副承旨金宇鎭。假注書趙興鎭。記事官鄭東浚李集斗。以次進伏訖。上曰。都承旨入侍。賤臣承命出。與都承旨李𡊠。偕入進伏。命𡊠書傳敎曰。以此每欲厘正而未果。陳賀服色。必用絳紗袍。而但於大殿誕日。陳賀及正至陳賀。用冕服。此乃朝賀故耳。至若慈殿陳賀。則當用絳紗袍矣。用冕服。則禮意似不然。此則旣有宋時范文正定論。今後親行慈殿慈宮誕日陳賀時。所御服色。以絳紗袍磨鍊。以此定式。勿出朝服。又命宇鎭。書禮曹草記批答。上曰。明日拜表處所。以宣政殿爲之事。分付。命退。承史以次退出。
정조 4년
行都承旨李𡊠坐。左承旨徐有防坐直。右承旨朴祐源坐。左副承旨李養鼎坐。右副承旨吳大益坐。同副承旨金宇鎭坐直。注書二員未差。假注書宋載俊仕趙興鎭仕直。事變假注書任長源仕。
정조 4년
吳大益啓曰。持平洪樂淵。下諭後過限不上來。依定式遞差傳旨及禁推傳旨。捧入之意。敢啓。傳曰。知道。
정조 4년
摠戎使徐有寧。今日以別驍士都試事。出去本廳矣。所受密符。來請還納。何以爲之。敢稟。傳曰。仍佩往來。
정조 4년
以慶尙左兵使李文德。禁衛軍保人價布。定差員上送事。狀啓。傳于李養鼎曰。外方擧行。道各異例。已作文之義。此亦無異推正之稅。稅大同裝發。卽有狀啓。則保米布上納。豈無登聞之事乎。此兵營外。皆狀聞者。必是謬例。此後依此例狀聞事。自兵曹。分付諸道。
정조 4년
吏曹口傳政事。金熤爲右參贊。尹在醇爲司僕正。
정조 4년
藝文提學前望單子入之。洪樂命落點。
정조 4년
有政。吏批。判書李福源進。參判鄭民始式暇。參議李敬養。方物封裹進。行都承旨李𡊠進。以金履禧爲副修撰。洪樂性爲禮曹判書。徐有慶爲工曹判書。尹光紹爲同敦寧。金熤爲造紙別提。韓光會爲活人提調。吳著爲成歡察訪。洪樂性爲知經筵。
정조 4년
兵批。判書李衍祥次對進。參判洪良浩方物封裹進。參議朴師崙入直進。參知李象靖在外未肅拜。同副承旨金宇鎭進。副司直尹蓍東。單付。
정조 4년
兵曹口傳政事。副司直金夏材單付。
정조 4년
李𡊠啓曰。假注書宋載俊。身病猝重。勢難察任。今姑改差。何如。傳曰。調理察任。
정조 4년
備忘記。三邑穀物之移轉。出於不獲已。而鏡城船隻中。格軍渰死六名云。可謂矜慘。令本道。別施恤典。裝發之際。不察其授定。不飭其齊發者。不獨差員之罪。地方官何不論警。該道臣推考。
정조 4년
備忘記。査啓已到。事狀狼藉。國無法則已。不能此等暴官汚吏。不抵重律而何哉。何待回啓。谷山前府使李奎緯。下該府。嚴問口招以聞。
정조 4년
徐有防。以弘文館言啓曰。本館別入直修撰李兢淵。以禁衛營從事官。今日本營上下坐起時。晝仕出去之意。敢啓。傳曰。知道。
정조 4년
李養鼎。以兵曹言啓曰。來十一月初六日。毓祥宮親行酌獻禮時。以何營軍兵隨駕。何營軍兵留陣。而禁軍及馬步軍。幾番幾哨磨鍊乎。敢稟。傳曰。留營留陣。竝勿磨鍊。以訓局步軍十哨。馬軍三哨。禁軍與入直番。通計爲五番隨駕。近來禁御軍偏苦。屛門把守。亦以訓局餘軍磨鍊。兩營軍兵。雖一名。勿爲待令事。申飭該軍門。
정조 4년
朴祐源。以宣惠廳言啓曰。司僕寺判官李養采。本廳郞廳差下矣。本廳事務緊重。勢難兼行。在前亦有本職遞改之例。李養采判官之任。依例許遞。仍令該曹。付軍職。使之專察本廳之任。何如。傳曰。允。
정조 4년
李養鼎。以左右捕盜廳言啓曰。罪人韓以俊。移送秋曹之意。敢啓。傳曰。知道。
정조 4년
戶曹參判李崇祜疏曰。伏以臣。行將出疆矣。臣所帶戶曹參判都摠府副摠管之任。俱無仍帶出境之規。玆敢縣道控籲。伏乞聖明。亟命有司。照例遞改焉。答曰。省疏具悉。疏辭。下該曹稟處。
정조 4년
同義禁具㢞疏曰。伏以遭罹如臣父而蒙恩如臣父者。實是人臣之所罕有。善地薄竄。旣出曲全之意。旋卽賜環。又荷記勞之敎。坑坎袵席之喩。生死肉骨之感。若爲臣家準備者。然一則聖恩。二則聖恩。闔門聚首。有淚而已。屛伏郊野。父子相守。只有結草圖報之願。更無枯木復華之念。意外除命。遽及臣身。惝怳隕越。如夢非眞。歷屢日而靡所自定也。噫。臣父。三年禁直。一念畏愼。終始罪戾之獲免。莫非慈覆之攸及。而畢竟人言。忽地罔極。其說則可。謂全沒把捉。其意則不但醜辱而止。臣父之有罪無罪。宜莫逃於淵鑑之下。而私心之驚懍崩痛。當如何哉。臣實不肖無狀。未能刎頸剚腹。以明其冤。尙今着衣噉飯。自同平常。人理都虧。無復可言。在今之義。惟有腐心刻骨。息影滅跡。以爲自處之圖。其可束帶結綬。擧顔周行。以添無恥之罪哉。若臣藩任時所被嚴旨。非不知惶恧無地。且不無事實可陳。而臣不欲到今拖說。亦不暇以此引義。顧其情則誠亦慼矣。伏乞聖明。察臣肝膈之懇。匪出飾辭例讓。諒臣崩冤之情。不可復任驅使。亟許鐫免見職。仍令勿復檢擬。使私義得以自靖。使私心得以少安。千萬幸甚。答曰。省疏具悉。卿其勿辭行公。
정조 4년
掌令高益擎疏曰。伏以臣地是疎逖。人又謭劣。不足有無於朝著者。何異渤之鳧雁。而濫蒙洪恩。屢叨見職。未嘗出一言論一事。以補我聖上一初淸明之治。居常愧恧。如負大何。乃於田廬屛伏之際。恧伏承國子司成除旨。榮生蓬蓽。光動鄕里。未敢安然在家。仍卽上來。纔到湖西地方。又伏聞移除掌憲。繼而有馹召之命。豈意如臣卑微。荐荷盛渥。至此之極也。感激恩私。顚倒入城。他不暇顧。章皇出肅。而第伏念言責之任。將以資補拾備採納也。將以持風裁而整百度也。其爲任之重。顧何如也。然而如臣之已試蔑效者。殿下復引而置之於臺閣之上。其於玷名器而羞搢紳何哉。百爾思量。實無堪承之望。且臣於秋初。重患䐉後毒腫。幾死僅生。瘡處雖完。餘毒尙多。而遠途行役。觸冒風寒。冷落旅邸。調將失宜。忽自昨夕。寒栗遍體。腫處肆毒。肩背牽掣。頭疼兼作。全廢食飮。不省人事。以此病情。時日之內。萬無起動之望。玆敢冒陳短章。仰瀆崇聽。伏乞聖慈。亟命鐫遞。以重名器。以安私分。不勝幸甚。臣於乞免之章。不宜贅及他說。而第於目下事。不勝憂愛之忱。略此附陳。惟聖明澄省焉。鳴呼。臣謹按易曰。荐雷震。君子以恐懼修省。今冬至雷亦已荐矣。迺者聖心。大加惕勵。夙宵對越。不惟責己而減膳而已。至下求言之敎。欲聞匡救之言。此莫非應天之實。而可謂消災之道也。庶幾至誠攸孚。底豫天心。而仁愛之警告。諄複不已。此曷故焉。洪惟我殿下。以堯舜之姿。應艱大之責。臨御五年。一念圖治。不幸權奸竊據。威福擅弄。馴致世道淆亂。人心陷溺。將至於朝象泮渙。國勢岌嶪。而天啓宸衷。廊然屛黜。此政君臣上下協心同德。大警動大振作。以爲治平之大機會也。然而致治之道。豈多乎哉。不過曰。人主之一心而已。粵稽哉籍。所以稱首出庶物神聖睿智之君。豈有加於堯與舜者。而稱堯則捨己從人。稱舜則取人爲善。夫以堯舜之聖。寧有己私之可捨。人善之可取。而惟堯舜之心。未嘗以一毫自多。必欲捨己而取人。則此所以增益其嵬蕩。而陶成其至治者也。臣愚死罪。未敢知我殿下。以堯舜之心爲心。而以爲出治之本乎。臣竊覵我殿下。求治之心。非不勤矣。而莫覩實政之誕敷。恤民之心。非不切矣。而未見實惠之下究。人材之積滯而終無疎通之期。吏習之貪汚而未有懲戢之效。以言乎國事。則姑息彌縫。以苟容爲良藥。以言乎科宦。則奔走鎖刺。以必得爲妙方。凡此數者。孰非群下之罪。而不敢不歸之於萬化之源。恐或有一毫未盡於端本之要者也。伏願殿下。毋徒循於虛文之故事。益自軫於懋實之極工。以實心行實政。必也進賢而退邪。懲貪而勵廉。疎通人才而無沈屈之歎。廣濟民窮而解倒懸之憂。以至於舊逆新惡。必置王章。毋復牽私而屈法則有可以感曰天怒。導迓休祥。亦符於大易所謂恐懼修省之義也。惟殿下。勿以人微而廢言焉。答曰。省疏具悉。疏陳言簡而意切。當省勉矣。至於人才之陳滯事。亦言可謂臺務。另飭銓曹。亦其勿辭。調理察職。
정조 4년
庚子十月二十九日記事官姜彙鈺。
정조 4년
義禁府啓目。義州府尹李在學。旣已遲晩。所當照律。係是二品。臣曹不敢擅便。上裁。何如。傳曰。分揀爲良如敎。
정조 4년
刑曹啓目。順天民徐命瞻所志內。本府結錢上納之際。行到果川。則數三漢。自稱耆老所吏卒。手持印踏牌子。掠奪四百餘錢兩。任自分去矣。自漢城府。捉得嚴覈。移付本曹。而事未前有。加刑照律。在所不已。上裁。何如。傳曰。依回啓施行爲旀。本事則出於成孟孫孟孫段置一體刑推。嚴處爲良如敎。
정조 4년
刑曹罪人梁季乭議處啓目。殺人者死。三尺至嚴。傅生一款。有難輕議。更加嚴刑。期於得情。何如。傳曰。依允。
정조 4년
庚子十月二十九日辰時。上御宣政殿。親臨方物封裹入侍時。行都承旨李𡊠。左承旨徐有防。右承旨朴祐源。左副承旨李養鼎。右副承旨吳大益。同副承旨金宇鎭。假注書趙興鎭。記事官金載瓚李集斗。以次侍立訖。上命計士及別監。各樣方物輸入。計士等。一時次次輸入。上命諸承旨。一一考閱。看品後。𡊠等進前曰。無一執頉者矣。上曰。黃紋席似不細密矣。𡊠曰。席子體樣。太大故。雖欲密織。其勢末由矣。命輸出。計士等。盡爲輪出。命退。承史以次退出。
정조 4년
庚子十月二十九日辰時。上御誠政閣。大臣備局堂上。引見入侍時。領議政金尙喆。左議政徐命善。右議政李徽之。開城留守鄭好仁。江華留守趙㻐。兵曹判書李衍祥。刑曹判書李性源。行副司直李柱國李敬懋。吏曹參判鄭民始。副校理洪明浩。同副承旨金宇鎭。假注書趙興鎭。事變假注書任長源。記事官金載瓚李集斗。以次進伏訖。尙喆等曰。近日寒事愈酷。此時聖體。若何。上曰。一向矣。尙喆等曰。王大妃殿氣候。若何。上曰。一向矣。尙喆等曰。惠慶宮氣候。何如。上曰。一向矣。尙喆曰。今日次對。別無回啓之事。而不過海伯査啓。與刑曹文案。而至於谷山事。臣不敢論列於其間。姑先以該道伯査啓辭意。發問目取招後。見其供辭。決處。似好矣。命善曰。四千兩錢貨。公然偸食。萬萬無據矣。雖微末蔭官武臣輩。如有嚴畏之心。決不敢如是放恣。至於李奎緯。則出自邇列。其所貪沓。若是狼藉。少無顧忌。尤極無據矣。以律文論之。則與監守自盜差間。而大抵貪法。專以一律處斷。故人心不忍置法。每每隱諱。罪反輕矣。上曰。左相之言甚然矣。尙喆曰。梁繼乭之殺獄。旣有傷處。且是原犯。則決不可傅之生道矣。命善曰。領相之論誠然矣。徽之曰。以文案見之。屍體之傷處爛漫。亦有原犯。則何可置之於罪疑惟輕之科乎。上曰。果如卿等之言。而其間亦有許多詳審事。傷處非不狼藉。干證亦非不分明。而殺死之際。先察其有情無情。果是無情。則傅之生路。豈非好生之道乎。性源曰。臣方待罪秋曹。此獄文案。前後考閱。不啻再三。而以檢狀之傷處。原犯之招辭。干證之供辭。見之。萬無一生之理。而殿下必欲以無情。傅之於生道。臣等非不知聖上好生之德意。而三尺至重。此等獄如不依律處斷。則後弊難防矣。上曰。情有可恕之事。法有可屈之獄。欲察其有情無情。則以至公之心。先思其其時事狀之如何。則庶可知之矣。尙喆曰。聖敎誠至當。而有司之臣。一從文案與律文而行之。而至於此獄。以情以跡。元無可恕之道矣。上曰。卿等之論旣如此。刑判之言又如是爭執。依律處之。可也。更加十分詳審好矣。尙喆曰。卽見秋曹査案。則耆社公事換踏活署之印。本事。自該曹。今方査實。而此已現露。事極怪駭。當該堂上。罷職。何如。上曰。不徒踏印事也。罷職薄勘太輕。削職。可也。上曰。今番黃景源事。予不欲索言。以存敦厚之風。而誠爲朝廷羞恥之事矣。尙喆等曰。臣等實無仰達之辭矣。尙喆曰。今日方物封裹。政府西壁。無進參之人。右參贊有闕之代。令該曹。口傳差出。何如。上曰。依爲之。尙喆曰。備堂近甚苟簡。行副司直鄭元始。漢城右尹蔡弘履。備局堂上差下。使之察任。何如。上曰。依爲之。尙喆曰。親祭祭文製進無人。藝文提學兪彦鎬。今姑許遞。何如。上曰。依爲之。尙喆曰。登科十年文臣參下。依例出六事。分付該曹。何如。上曰。依爲之。尙喆曰。展拜親享。連當勞動之時。日寒若此。明日常參。停止似好。敢此仰達矣。上曰。依爲之。命善曰。內寺番次。每患苟簡。出疆司僕正改差。令該曹。口傳差出。以爲推移入直之地。何如。上曰。依爲之。宇鎭曰。入侍命下之後。上番翰林。不卽待令。以致遲滯。事甚未安。從重推考。何如。上曰。依爲之。上謂㻐曰。史局事。今至何境乎。㻐曰。明年秋間。似有汗靑矣。上曰。別無稟定之事。先爲退出。以修纂修之役。命書傳敎曰。來初六日。詣毓祥宮。行酌獻禮。該房知悉。又命書傳敎曰。政官牌招開政。命書榻敎曰。左參贊黃景源削職。又命書榻敎曰。新除授參贊。待下批先進去後謝恩。又命書榻敎曰。藝文提學前望單子入之。又命書榻敎曰。新除授藝文提學牌招。又命書榻敎曰。新差備堂。竝牌招察任。命退。諸臣以次退出。
정조 4년
庚子十月二十九日巳時。上御寶慶堂。奉審承旨入侍時。禮房承旨徐有防。假注書趙興鎭。記事官鄭東浚李集斗。以次進伏訖。上曰。各處奉審。無頉乎。有防曰。臣敬奉聖敎。馳詣宗廟。殿內奉審。則無頉。祭物祭器。奉審精潔。仍詣景慕宮奉審。則無頉。祭物祭器。則精潔矣。命退。承史以次退出。
정조 4년
行都承旨李𡊠坐。左承旨朴祐源坐直。右承旨李養鼎坐。左副承旨趙時偉坐。右副承旨吳大益坐。同副承旨金宇鎭坐直。注書二員未差。假注書宋載俊病趙興鎭仕直。事變假注書任長源仕。
정조 4년
朴祐源啓曰。明日拜表。兩司當爲進參。除在外受由外。大司憲鄭一祥。待明朝牌招。何如。傳曰。允。
정조 4년
承旨前望單子入之。趙時偉落點。
정조 4년
李𡊠啓曰。新除授承旨趙時偉。卽爲牌招察任。何如。傳曰。允。
정조 4년
傳于李𡊠曰。宣川府使。口傳各別擇差。
정조 4년
傳于朴祐源曰。去月朔書。例前後朔初科次。則書進人員。趁當朔晦書呈。可也。此後該房以此申飭。當月晦日收捧。翌日申前。科次入啓事定式。
정조 4년
朴祐源。以禮曹言啓曰。去十月二十一日所下傳敎中。自今日減膳十日事命下矣。十日之限。止於今日。自明日依例復舊封進之意。分付。何如。傳曰。允。
정조 4년
庚子十一月初一日辰時。上御寶慶堂。禮房承㫖入侍時禮房承旨徐有防。假注書趙興鎭。記事官鄭東浚李集斗。以次進伏訖。上曰。今日見靑臺之報。又有雷動之異。天之示警。何其頻數乎。此必有所由也。今方反躬自責之不暇。而誠甚恐懼矣。有防曰。十月之雷爲災異。而至月之雷。初不爲烖異矣。上曰。至月之雷。有求言之傳敎。而亦有院啓之前例乎。有防曰。考見院中故事。則或爲之。或不爲之矣。上曰。黃州牧使入侍。賤臣承命出。與黃州牧使徐魯修偕入進伏。上曰。職姓名。魯修曰。黃州牧使臣徐魯修矣。上曰。黃州大處矣。爾往善爲之。命先退。命書傳敎。院啓堂箚。援例雖不爲之。在予恐懼之心。豈以晦朔之殊。有所間然哉。向因遇災。廣求直言有日。而汔無一人之應旨。藉令今又求言。必當如前。其在務實之政。不可不申求讜心。政院以此知悉。又命書傳敎曰。左承旨有實𧏮云。許遞。前望單子入之。命退。承史以次退出。
정조 4년
庚子十一月初一日午時。上御寶慶堂。軍士房承旨入侍時。同副承旨金宇鎭。假注書趙興鎭。記事官金載瓚李集斗。以次進伏訖。上曰。藝文提學入來乎。宇鎭曰。出在江郊。未知何時入來。而祭文製進時。尙無製進之人。誠爲悶然矣。命書傳敎曰。文任無在京人。而祭文製進時急。寧有如許事體。有實病人。姑不可强之。其餘兩重臣。情理雖難離側。時往時來。有何不可。況兼館閣。尤不容一味在外。弘文提學金鍾秀。奎章閣提學兪彦鎬。斯速上來事。下諭。自本院另加催促。使之及期製進。又命書傳敎曰。承旨房仍。左承旨爲軍士房。同副承旨爲禮房。又命書榻敎曰。王大妃殿進御六君子湯。自今日停止。書訖。命退。承史以次退出。
정조 4년
行都承旨李𡊠坐。左承旨朴祐源坐。右承旨李養鼎坐直。左副承旨趙時偉坐直。右副承旨吳大益坐。同副承旨金宇鎭坐。注書二員未差。假注書宋載俊仕直趙興鎭仕。事變假注書任長源仕。
정조 4년
金宇鎭啓曰。明日常參經筵取稟。傳曰。停。
정조 4년
朴祐源啓曰。禁御兩營將官來言。今日本營軍兵日次。私習云矣。敢啓。傳曰。知道。
정조 4년
傳于朴祐源曰。三使臣留待。
정조 4년
傳于趙時偉曰。該房承旨從重推考。
정조 4년
以校理柳孟養等禁推傳旨。傳于李養鼎曰。分揀。
정조 4년
李養鼎啓曰。時囚罪人李奎緯嚴問口招以聞事命下。已至多日。而判義禁洪樂性。以本職未肅拜。尙不開坐。事甚未安。卽爲牌招。以爲擧行之地。何如。傳曰。允。
정조 4년
又啓曰。來初六日毓祥宮酌獻禮祭文。當爲製進。而藝文提學洪樂命在外。弘文提學金鍾秀。奎章閣提學兪彦鎬。旣有催促之命。故昨已下諭。而及期上來。有未可知。前前大提學李福源。待明朝牌招。使之製進。何如。傳曰。允。
정조 4년
以京畿監司右道公都會居首李之運拔去。都事林道浩罷黜啓本。傳于趙時偉曰。近日大小恬憘。視紀綱如笆籬邊物。而以至幺麽士子。亦不畏國法至此乎。究厥情狀。至極該痛。而原籍中臨時換名。則本犯之外。又有改父易祖之罪。尤豈非絶悖無倫之類乎。依啓本。令該曹待明曉開坐。爲先捧供以聞。此而歇治。科場弊端。將復若前。待判下。以爲嚴法重繩之地。又若都事必親聽。則安敢掩覆彌縫。不可尋常處之。下該府嚴問取招以啓。該掌地方官。亦爲問名拿處。
정조 4년
朴祐源。以都摠府言啓曰。今日入直內三廳武兼禁軍及軍兵等當爲中日習射。而冬至使拜表相値。不得爲之之意。敢啓。傳曰。知道。
정조 4년
李𡊠。以忠勳府言啓曰。本府書寫忠義衛李熻有頉代。忠義衛南獻明差下。依例以假郞廳稱號。何如。傳曰。允。
정조 4년
李養鼎。以兵曹言啓曰。卽接慶熙宮衛將牒報。則衛將丁遇泰。以今番謝恩副使李崇祜軍官。帶去云。輪番之職不可久曠。改差。何如。傳曰。允。
정조 4년
庚子十一月初二日辰時。上御宣政殿。左副承旨三使同爲入侍時。上使徐有慶。副使申大升。書狀林濟遠。左副承旨趙時偉。假注書趙興鎭。記事官金載瓚李集斗。以次進伏訖。上曰。卿等當寒遠程。無事往還。是予之望也。而今年銀貨極貴。何以拮据乎。有慶曰。今年內使行。連三次入去。故銀貨比前尤貴。一行中帶去者。都不過數百兩矣。上謂濟遠曰。覘國之道。專在於詳探彼國之事情。往留彼國時。與謝恩書狀。誠心採探好矣。而事探知之道。都係於任譯輩。須勿如前。各別申飭。可也。濟遠曰。敬奉聖敎。誠心採探矣。命賜暖帽各一部後。命退。諸臣以次退出。
정조 4년
庚子十一月初二日巳時。上御寶慶堂。左承旨。吏曹參判同爲入侍時。吏曹參判鄭民始。左承旨朴祐源。假注書趙興鎭。記事官金載瓚李集斗。以次進伏訖。上曰。日暖如此。無異陽春。誠可悶也。民始曰。以日候乖常。閭巷感氣大熾矣。上曰。雷異之災。頻數示警。日候又甚乖常。此非尋常之故。誠爲恐懼矣。民始曰。冬雷何歲無之。而未有如今冬矣。上曰。今番謝恩使。雖不入送。兼付於節使。彼國似不爲嫌矣。民始曰。彼國雖不爲嫌。在我之道。豈不專价稱謝乎。命民始先退。命祐源讀公事訖。命退。承史以次退出。
정조 4년
庚子十一月初二日。兼春秋洪光一。京畿監司啓本。永平縣都會時。幼學李之運。幻弄帳籍。冒占科解。今方行査。考律勘處。緣由馳啓事。傳曰。近日大小恬憘。視紀綱如笆籬邊物。而以至幺麽士子。亦不畏國法至此乎。究厥情狀。已極駭痛。而原籍中臨時換名。則本犯之外。又有改父易祖之罪。尤豈非絶悖無倫之類乎。依啓本。令該曹待明曉開坐。爲先捧供以聞。此而歇治。科場弊端。將復若前。待判下。以爲嚴法重繩之地。又若都事必具視聽。則安敢掩覆彌縫。不可尋常處之。下該府嚴問取招以啓。該掌地方官。亦爲問名拿處。
정조 4년
禁府。前持平洪樂淵。下諭後過限不上來。笞五十收贖。解見任別敍。私罪啓。傳曰。分揀放送爲良如敎。
정조 4년
庚子十一月初二日辰時。上御宣政殿。冬至使入侍時。上使徐有慶。副使申大升。書狀官林濟遠。左副承旨趙時偉。假注書趙興鎭。記事官金載瓚李集斗。以次進伏訖。上曰。卿等當寒遠征。行李十分愼重。無事往還。何幸如之。而近來銀貨極貴云。何以備去耶。有慶等曰。行中銀子。不過數百兩帶去。故盤錢等節。似甚苟艱矣。上曰。書狀檢察一行。且留彼中時。專事覘國。今番則與謝恩書狀。誠心採探。任譯輩各別申飭。俾勿如前宜矣。濟遠曰。謹當奉行。而採探之道。都在於任譯。而臣聞往返使行之言。則任譯輩徒嗇銀貨。初無一言採探之意。只以街巷傳聞來告云。今番則臣各別嚴飭計。而安保其無如前之患乎。上仍命賜煖帽及胡椒赤木臘藥等物。有慶等跪受後。仍命退。諸臣以次退出。
정조 4년
庚子十一月初二日巳時。上御誠正閣。左承旨。吏曹參判同爲入侍時。吏曹參判鄭民始。左承旨朴祐源。假注書趙興鎭。記事官金載瓚李集斗。以次進伏訖。上曰。冬暖如此。節候乖常。誠可悶也。民始曰。果然。而冬候如此溫暖之時。則麥農大登云矣。上曰。今番謝恩使雖不入送。似無關係之事矣。民始曰。似然。而在我國之道。入送當然矣。上曰。今番謝恩使入去後。天子又若別給賞賜。有加於前。則其將又送謝恩使乎。民始曰。來頭之事。雖未可知。果若有謝恩之事。則更送何妨乎。上曰。然則使星似相屬矣。民始曰。此甚我國之巨弊。而如欲不至生梗則勢似然矣。仍命退。諸臣以次退出。
정조 4년
行都承旨李𡊠坐。左承旨朴祐源坐。右承旨李養鼎坐。左副承旨趙時偉坐直。右副承旨吳大益坐。同副承旨金宇鎭坐直。注書二員未差。假注書宋載俊仕趙興鎭仕直。事變假注書任長源仕。
정조 4년
李養鼎啓曰。憲府連日監察茶時。事甚未安。除在外外。未肅拜。呈告人員。竝卽牌招。何如。傳曰。允。
정조 4년
傳于朴祐源曰。再明日次對。明日來會。
정조 4년
金宇鎭啓曰。明日次對。兩司長官當爲進參。除在外外。大司憲鄭一祥。待開門牌招。以爲入侍之地。何如。傳曰。允。
정조 4년
又啓曰。前前大提學李福源牌不進推考傳旨。今方捧入。而酌獻禮祭文製進。不可少緩。如是違牌。不卽擧行。事甚未安。更卽牌招。何如。傳曰。允。
정조 4년
又啓曰。前前大提學李福源再牌不進推考傳旨。今方捧入。祭文製進。一時爲急。所當更請牌招。而一日三牌。有傷事體。何以爲之。敢稟。傳曰。更爲牌招。
정조 4년
備忘記。疏批已諭。前前文衡李福源。牌招之命。置之。
정조 4년
以掌令高益擎牌不進罷職傳旨。傳于李養鼎曰。只推。
정조 4년
金宇鎭。以實錄廳郞廳。以摠裁官意啓曰。本廳謄錄郞廳吳泰賢身病猝重。勢難强令察任。今姑減下。其代以前佐郞朴宗正差下。使之察任。何如。傳曰。允。
정조 4년
兵曹口傳政事。副司果朴宗正單付。
정조 4년
兵曹口傳政事。兼實錄記事官單朴宗正。
정조 4년
傳于李𡊠曰。中官文鳳億朴廷熙。給牒敍用。
정조 4년
以尹得孚囚單子。傳于李養鼎曰。分揀放送。
정조 4년
傳于金宇鎭曰。祭文製進。期日已過。豈有如許國體。在外兩提學。另加催促上來製進。上來與否。令政院知入。
정조 4년
傳于趙時偉曰。旣承慈敎。煩話亦所不敢。初十日誕賀。今年則權停。依例只進表裏事分付。
정조 4년
備忘記。武藝別監冬等試射柳葉箭四中五分人浪世龍。直赴會試。三中三分人趙漢玉。直赴會試。
정조 4년
金宇鎭。以兵曹言啓曰。今日二所巡將姜啓祚。受點之後。至于日暮。該廳書員來言。啓祚遍訪京中。終無去云。不得已原單子改付標以入。而不爲待令巡將。不可無警飭。令該府拿處。該廳書員。自本曹從重決棍之意。敢啓。傳曰。知道。
정조 4년
李養鼎。以義禁府言啓曰。加平郡守李徹祥拿處事。傳旨啓下矣。李徹祥時在任所云。依例發遣府羅將拿來。何如。傳曰。待待命拿囚。
정조 4년
吏曹判書李福源疏曰。伏以。自有文衡以來。狼狽僇辱。未有如臣之甚。刊其名於館閣之望。上而重公器。下而靖私義。可也。姑持大體。務爲包容。則存而不論。亦。可也。今乃召之以前前文衡。命之以莫重文字。旋違旋召。至再至三。有若勉而可出。迫而可膺者然。噫。此曷爲也。臣雖頑鈍沒廉恥。昏弱無執守。尙安忍抗顔冒進。復行文衡之事。以益詞苑之羞辱。以重一世之嗤笑也哉。臣之情勢。聖鑑所燭。臣之去就。公議所許。雖被鐵鉞之誅。實無轉動之望。伏乞聖明。俯察微諒。亟收召命。仍命攸司。重勘臣違傲之罪。以昭法紀。不勝幸甚。答曰。省疏具悉。以前文衡强迫。殊欠體諒。牌招之命。使之還收矣。
정조 4년
工曹判書徐有慶疏曰。伏以。臣行將出疆矣。所帶工曹判書之任。不宜虛縻。玆敢縣道陳籲。伏乞亟命有司。照例遞改焉。答曰。省疏具悉。疏辭下該曹稟處。
정조 4년
戶曹參議申大升疏曰。伏以。臣今將出疆矣。臣所帶地部佐貳之任。例不敢仍帶。玆從縣道。敢陳短章。伏乞聖明。亟命有司。照例遞改。以存公格。以安私分。千萬幸甚。答曰。省疏具悉。疏辭下該曹稟處。
정조 4년
庚子十一月初三日卯時。上御寶慶堂。同副承旨入侍時。同副承旨金宇鎭。假注書宋俊載。記事官金載瓚李集斗。以次進伏訖。上曰。軍士房承旨率兼春秋二人。待令于靑陽門外。承史以次退出。
정조 4년
庚子十一月初三日辰時。上御春塘臺。試藝時軍士房承旨入侍時。左承旨朴祐源。假注書趙興鎭。編修官文彩五。記事官張顯慶。以次進伏訖。上曰。都承旨入侍。出榻敎上曰。都承旨入來後。與左承旨輪回食代。可也。上曰。今番試藝。乃是冬等等級。須勿準考。俾各得賞之意。分付看勢敎鍊官。上入小次。試藝畢後。仍命退。諸臣以次退出。
정조 4년
庚子十一月初三日申時。上御誠正閣。同副承旨入侍時。同副承旨金宇鎭。假注書趙興鎭。記事官金載瓚李集斗。以次進伏訖。上命書榻敎曰。史官一員待命。騎馬一匹立之。書訖。命讀公事。宇鎭讀奏訖。仍命退。諸臣以次退出。
정조 4년
行都承旨李𡊠坐。左承旨朴祐源坐直。右承旨李養鼎坐。左副承旨趙時偉坐。右副承旨吳大益坐直。同副承旨金宇鎭坐。注書二員未差。假注書宋俊載仕趙興鎭仕直。事變假注書任長源仕。
정조 4년
藥房都提調臣鄭弘淳。提調金華鎭。副提調李𡊠啓曰。伏未審日間。聖體。若何。王大妃殿症候。益有差勝之節乎。今日臣等率諸御醫入侍。仰承諸節爲宜。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮氣候一樣。待後日次入侍。宜矣。
정조 4년
以次對進不進單子。傳于朴祐源曰。懸病備堂有實病外。竝牌招同爲入侍。牌去來催促。此單子。更爲修整以入。
정조 4년
趙時偉啓曰。禁衛營將官來言。今日本營軍兵日次。私習云矣。敢啓。傳曰。知道。
정조 4년
備忘記。宣川府使鄭觀采下直。長弓一張。長箭一部。片箭一部。筒兒一箇賜給。
정조 4년
傳于朴祐源曰。大司憲更爲牌招。
정조 4년
吳大益啓曰。藝文提學洪樂命。今自江外入來云。卽爲牌招。使之製進祭文。何如。傳曰。允。
정조 4년
傳于金宇鎭曰。書狀留待。
정조 4년
傳于朴祐源曰。書狀入侍。
정조 4년
傳于吳大益曰。雲寶釰仍。
정조 4년
金宇鎭。以內醫院官員。以都提調提調意啓曰。年例各殿進上臘藥所入牛黃柒拾捌部肆分。麝香壹百伍拾陸部貳分及丙申新定式加進上所入牛黃貳拾貳部參分。麝香貳拾陸部參分。合牛黃壹百部柒分。合麝香壹百捌拾貳部伍分。竝令戶曹宣惠廳進排。何如。傳曰。允。
정조 4년
朴祐源。以兵曹言啓曰。今十一月初六日毓祥宮擧動時。本曹補把京畿驛馬十五匹。依例入把之意。分付本道。何如。傳曰。允。
정조 4년
庚子十一月初四日辰時。上御誠正閣。晝講次對同爲入侍時。知事洪樂性。特進官鄭民始。參贊官吳大益。侍讀官柳孟養。檢討官李兢淵。宗臣花陽君榷。武臣副護軍宋載岳。領議政金尙喆。左議政徐命善。右議政李徽之。兼禮曹判書洪樂性。戶曹判書金華鎭。開城留守鄭好仁。兵曹判書李衍祥。刑曹判書李性源。行副司直李柱國李敬懋徐有寧。吏曹參判鄭民始。行副司直金夏材鄭元始。漢城右尹蔡弘履。校理柳孟養。掌令權秤。左承旨朴祐源。假注書趙興鎭。事變假注書任長源。記事官金載瓚李集斗。以次進伏訖。上讀前受音訖。孟養讀奏自齊宣王問曰。湯放桀武王伐紂。至孟子對曰。於傳有之之章止之。上讀新受音訖。孟養陳文義曰。齊王此問。實有犯分之意。故欲以湯武爲口實。而孟子以未聞弑君答之。亦與好貨好色之說。其意略同。此所謂天理人欲同行異情處也。故孟子嘗曰。有伊尹之志則可。無伊尹之志則纂。若使當王。能知此箇義理。豈敢有此問乎。孟子所云聞誅一夫紂。未聞弑君之說。卽剖析義理。以明君臣之分者也。聖人遏慾存天之意。於此可見矣。上曰。所陳好矣。兢淵曰。桀紂之罪惡。貫盈天地。而孟子不過曰。賊仁賊義。驟看則似或泛然。而究其本則堯桀之分。實在於仁與不仁。義與不義而已。雖以桀紂言之。其本心豈欲爲賊仁賊義。而一念之惡而不能覺。一事之過而不能改。以至於傷敗彝倫。滅絶天理。此所謂毫釐之差。千里之謬也。書所云克念作聖。罔念作狂之義。於此可見。此等處益加體念。伏望。上曰。所陳好矣。知事特進官參贊官亦陳文義。樂性民始大益。以次起伏曰。上下番儒臣皆陳奏。臣等別無所陳之義矣。上曰。此章別無討論處。且臨次對。經筵先退。大益宗武臣先出。尙喆等進前曰。近日寒事漸緊。日候不順。聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。尙喆曰。臣昨日伏見陳賀停止下敎。仰知聖意。而殿下之誠孝。似當缺然矣。上曰。各進稟事。尙喆曰。此咸鏡監司鄭昌順狀啓也。以爲。慶源慶興賑民之白給者。當以營賑私賑穀中劃給。而至於私賑穀。係是備局句管。不敢擅便。兩邑所在私賑穀量宜取用一段。請令廟堂稟旨分付矣。兩邑當入之穀。其數必不多。則自廟堂有難定數劃給。依所請量宜取用。待畢賑狀聞之意。分付。何如。上曰。依爲之。出擧條尙喆曰。此全羅右水使金廷遇狀啓也。以爲。戰船致敗時沈失軍器。有區劃於京軍門及兩南湖西各營邑鎭之例。靈光等四邑鎭未拯軍器中。自該邑鎭可措辦者。責令備上。而其中銃釰甲冑之屬勢難措備者。別件成冊上送。依前例區劃充上之意。請令廟堂及該曹稟處矣。本道邑鎭可以辨備者外。自京當爲下送者。依前例。分付兵曹。使之擧行。何如。上曰。依爲之。出擧條尙喆曰。此咸鏡監司鄭昌順狀啓也。以爲。慶興府移轉穀中鏡城府漂失交濟田米二十六石。太六十石。牟四十七石特爲蕩減事。請令廟堂稟處矣。自前有蕩減之例。依狀請施行之意。分付。何如。上曰。依爲之。出擧條尙喆曰。動駕隔日。而訓鍊大將具善復卽今病勢。有難强起云。在前如此之時。有兼大將或中軍代領之例。今番則。何以爲之乎。上曰。今番則不過當日還宮。以中軍代領。可也。出擧條尙喆曰。毓祥宮酌獻禮時祭文製進。期日已過。而尙未擧行。事體所在。誠極未安。藝文提學洪樂命。旣在江郊。何可稱在外。從重推考。各別催促。使之當日內製進。何如。上曰。依爲之。出擧條命書榻敎曰。藝文提學洪樂命。從重推考。當日內申飭入來。尙喆曰。宣川防禦卽水陸重地。不可久曠。新府使使之當日辭朝。何如。上曰。依爲之。出擧條命書榻敎曰。宣川府使當日辭朝。尙喆曰。講製文臣。令廟堂有議定之敎。故臣等自外有搆節目之事矣。姑待文任出後。更爲爛漫相議入啓。伏未知如何耶。上曰。先爲精書以入。似好矣。尙喆曰。北道産銅。旣已的實。而銅鐵甚多云。公然棄置。亦涉如何。令軍門大將申飭設店。以爲採取。似好矣。上曰。御將見其銅品乎。柱國曰。臣果見之。則銅品似下於倭銅。而品是鍮鐵類。鑄器皿則似可僅用。而正合於鑄錢。故自安邊運來於臣營者。合八千餘斤矣。上曰。戶判亦見之乎。華鎭曰。臣亦見之。而似用於鑄器。故方欲始鑄矣。上曰。然則申飭。似好矣。命善曰。臣俄見禁府啓目。李奎緯口招。多有問目外支蔓之辭。該府捧入。終涉不察。且關後弊。當該金吾堂上。從重推考。何如。上曰。依爲之出擧條命書榻教曰。金吾堂上。從重推考。上曰。禮房承旨入侍。出榻敎金宇鎭進伏。上命書傳敎曰。文風不振。由培養之失其本也。譽髦之盛。尙矣不可論。如詞翰小藝。亦未能躐等。而襲取。必須磨礱激礪。然後乃可成就而需用。近來年少文官。纔決科第。便謂能事已畢。不曾看一書做一文。又從以束閣書籍。不識爲何物。習俗轉痼。矯革未易。雖有專經之規。作輟無常。名實不符。朝家勸課。旣乖其方。新進怠忽。不可專責。予於曩日十事責躬也。以人才之不興。惓惓爲說。大抵人才不可以一槪論。而文學爲最重。蓋其蘊之德行。發諸事業。以至飾皇猷勵頹俗鳴國家之盛者。實有關於世道之汚隆。治敎之興衰。豈可曰少補也哉。今欲倣古設敎。以爲作成之道。則湖堂太簡。徒啓奔競之風。知製稍氄。反歸濫屑之科。若就文臣堂下中。限其年廣其選。月講經史。旬試程文。月終而考之。較勤慢行賞罰。未必不爲振文風之一助也。文臣參上參下年幾歲以上人抄啓。書訖。上曰。近來年少文官之不事文學。可謂痼弊。故欲設講製之規。以爲勸課之道。若遵此法。庶有實效矣。尙喆曰。臣伏見傳敎。可以仰度聖意。永久遵行。俾無作輟之弊。則豈無實效乎。命善曰。人材作成之道。此法最緊矣。孰不欽仰。而年少有才藝者。必有成就之效矣。徽之曰。講製之法。若不廢而久行。則豈無無效之患乎。衍祥曰。各鎭軍器區別移劃事。令本曹稟處之意。大臣陳達蒙允矣。帥臣所請銃釰甲冑之屬。臣與諸將臣相議。自京軍門可以推移者助給。其外三南各營邑之有裕處。參量分排啓下後。令各該道帥臣方便移劃。卽爲狀聞之意。分付。何如。上曰。依爲之。出擧條衍祥曰。今番景慕宮親祭時。左右掖門開閉時。宜有守門將。何以爲之乎。上曰。以日瞻門守門將。兼監宜矣。命書榻敎曰。同義禁具㢞申飭行公。又命書李奎緯供辭判付。仍命退。諸臣以次退出。
정조 4년
庚子十一月初四日午時。上御誠正閣。左承旨入侍時。左承旨朴祐源。假注書趙興鎭。記事官鄭東浚李集斗。以次進伏訖。上命賤臣曰。待令儒生及童蒙入侍。賤臣承命出。與李光顯李應五。童蒙李鶴壽偕入進前。上曰。次次進前。李光顯進前。上曰。汝誰之子。光顯曰。禁衛大將李敬懋之子也。上曰。汝文武間何業從事乎。光顯曰。姑從儒業矣。上曰。年紀幾何。光顯曰。二十五歲矣。應五進前。上曰。汝年。幾何。應五曰。二十三歲矣。上曰。汝欲爲武乎。應五曰。臣氣質殘弱。故姑無意於操弓矣。上曰。然則汝能爲文乎。應五曰。粗知詩句矣。上命鶴壽。汝年幾何。鶴壽曰。十四歲矣。上曰。汝讀何書乎。鶴壽曰。方讀通鑑矣。上曰。汝欲爲武乎。鶴壽曰。臣旣童蒙。且有臣之父兄。臣不敢質言仰對矣。仍命退出。諸臣以次退出。
정조 4년
庚子十一月初四日申時。上御誠正閣。坐直承旨入侍時。右承旨朴祐源。假注書趙興鎭。記事官金載瓚李集斗。以次進訖。上命賤臣曰。書狀趙鼎鎭入侍。賤臣承命出。與鼎鎭偕入進前。上曰。萬里行役。無事往返。良可喜也。鼎鎭曰。賴聖上之恩。無事往返。惶感無地矣。上曰。彼中物情及人心何如。而所謂班僧何如耶。鼎鎭曰。物情則近因皇上之年老。政令甚急促。故群下專以周遮姑息之計。彌縫而已。人心則比前巧詐尤甚。全無淳朴之風。而每以欺瞞爲主。生理則極甚艱辛。唯利所在。則毫末之利皆爭之。所謂班僧。皆在於別單。而爲人甚獰悍。頭面之大。體肢之頎然。比凡人最大。其居處凡百。一如天子威儀。而天子待之以師道。坐必同榻矣。上曰。奉使之行。善探彼中物情。最緊矣。鼎鎭曰。探情之道。都在於任譯輩而近來任譯軰徒嗇銀貨。專不採探。故末由聽得。而臣在玉華館時。聞江南儒生。以妖僧之尊崇。上疏論斥。天子大怒。斫殺於城門外。故群下震驚。不敢出一言矣。仍命退。諸臣以次退出。
정조 4년
行都承旨李𡊠齋宿。左承旨朴祐源齋宿。右承旨李養鼎齋宿。左副承旨趙時偉齋直。右副承旨吳大益齋宿。同副承旨金宇鎭齋直。注書二員未差。假注書宋俊載齋宿趙興鎭齋宿。事變假注書任長源仕。
정조 4년
金宇鎭啓曰。來初九日景慕宮冬享大祭親祭祭文。當爲製進。藝文提學洪樂命。待明朝牌招。何如。傳曰。允。
정조 4년
傳于李𡊠曰。大臣入侍。
정조 4년
傳于朴祐源曰。吏曹參判留待。
정조 4년
傳于李𡊠曰。吏曹參判入侍。
정조 4년
傳于李𡊠曰。左承旨。右承旨入侍。
정조 4년
朴祐源啓曰。御營廳將官來言。今日本廳軍兵日次。私習云矣。敢啓。傳曰。知道。
정조 4년
朴祐源啓曰。禁衛營將官來言。今日本營軍兵日次。私習云矣。敢啓。傳曰。知道。
정조 4년
有政。吏批。判書李福源進。參判鄭民始進。參議李敬養進。右副承旨吳大益進。以徐郁修爲持平。金鐘秀爲工曹判書。洪樂命爲判尹。鄭元始爲戶曹參判。鄭志儉爲戶曹參議。兪漢葛爲司僕判官。金德行爲北部奉事。沈商賢爲京畿都事。朴宗彦爲軍資正。郭禎垕爲興海郡守。兼掌令趙鼎鎭減下。
정조 4년
兵批。判書李衍祥問安進。參判洪良浩問安進。參議朴師崙入直進。參知李象靖在外未肅拜。同副承旨金宇鎭進。副護軍尹長烈。副司直徐有慶李崇祜徐有防申大升洪樂淵。副司果李基恒曺喜有徐彙崔鳳諧韓珩一宋鎭運金光遇金尙顯朴大良李養采金孝眞單付。
정조 4년
金宇鎭啓曰。明日大駕詣毓祥宮後。王大妃殿惠慶宮問安。何承旨進去乎。敢稟。傳曰。右承旨進去。
정조 4년
朴祐源。以都摠府言啓曰。今日入直內三廳武兼禁軍及軍兵等當爲中日習射。而毓祥宮酌獻禮。親行齋戒相値。不得爲之之意。敢啓。傳曰。知道。
정조 4년
庚子十一月初五日。兼春秋朴行淳。回還進賀兼謝恩使書狀官趙鼎鎭伏啓。臣依比包節目。以栅貨搜檢事。率幹事任譯等。姑留栅外之由。正副使已爲馳啓爲白有在果。去夏入去時。包入皮雜物及今番延卜時入送紙皮雜物所換貿栅貨。臣與譯官李惠迪。本府譯學吳載綏等。照數領率。本月二十四日巳時量。還渡江出來。與府尹臣在學。一體眼同。燕貨栅貨。次第解開。一一閱視。則元無紋縀與奇巧制樣之涉於禁條者是白遣。所貿來燕貨栅貨。以入去包銀及雜物。打計定價。比較於元數。則相準無錯是白置。搜檢比包。今已了當是白乎等。以臣當日復路爲白乎旀。醫員李光迪。身病猝重。不得已落後緣由。竝以馳啓爲白臥乎事。
정조 4년
庚子十一目初五日辰時。上御誠正閣。同副承旨入侍時。同副承旨金宇鎭。假注書趙興鎭。記事官金載瓚李集斗。以次進伏訖。上曰。昨日儒生。承旨見之乎。宇鎭曰。見之矣。上曰。承旨所見何如耶。宇鎭曰。御將之孫。頗完固精緊。而禁將之侄童蒙。亦夙成矣。上曰。大臣之所見何如耶。宇鎭曰。大臣亦奬御將之孫矣。上曰。故大將鄭汝稷之孫。頗有氣骨夙成云。然否。宇鎭曰。雖未見之。聞頗有氣骨云矣。上曰。使之待令。仍命退。諸臣以次退出。